קינגס אוף ליאון

ההיסטוריה של הלהקה (1999–2002)

בנעוריהם, בילו שלושת האחים פולוויל את רוב זמנם בנסיעות סביב דרום ארצות הברית עם אביהם, איוון ליאון פולוויל ועם אמם בטי אן, שלימדה אותם כשלא הלכו לבית ספר.
קיילב וג'ארד נולדו שניהם בהר ג'ולייט, טנסי. ניית'ן ומת'יו נולדו באוקלהומה סיטי, אוקלהומה .
ב-1997, הוריהם של האחים פולוויל, איוון ובטי אן התגרשו.
במשך שהותם של הלהקה בנאשוויל, הם פגשו את כותב השירים אנג'לו פטרגליה, אשר עזר להם לחדד את כישורי הכתיבה שלהם, וחשף אותם להשפעות מוזיקליות כמו Thin Lizzy, רולינג סטונז והקלאש במיוחד.
שישה חודשים מאוחר יותר, קיילב וניית'ן חתמו עם תקליטי RCA, ניית'ן סיפר, שכאשר הם חתמו על החוזה עם תקליטי RCA, הם היו רק הוא וקיילב שלימד את עצמו לנגן על גיטרה.
תקליטי RCA התעקשו שהם צריכים לגייס יותר חברים ללהקה לפני השקת הקריירה שלהם.
הלהקה הוקמה כאשר בן דודם של שלושת האחים פולוויל, מת'יו, אשר מנגן על גיטרה מגיל 10, התבקש להצטרף ללהקה ביחד עם ג'ארד, האח הצעיר של קיילב וניית'ן.
כשג'ארד התבקש להצטרף ללהקה, הוא היה רק בן 14 והוא מעולם לא ניגן על בס לפני הצטרפותו ללהקה. הוא לימד את עצמו לנגן על בס במשך החודש שלפני הקלטת אלבומם הראשון של הלהקה.
באחד הראיונות, סיפר ניית'ן על הדרך שבה הם צירפו את מת'יו, בן דודם של האחים, ללהקה: הם אמרו לאימו של מת'יו שהוא בא אליהם רק לשבוע, ולא נתנו לו לחזור. הם נעלו את עצמם במרתף, עם גרם של מריחואנה, למשך חודש, ואמא של האחים פולוויל, הורידה להם אוכל.
בסוף החודש נולדו השירים: "Molly's Chambers" "California Waiting" "Wicker Chair" "Holy Roller Novocaine

האלבומים הראשונים (2003–2007)

לפני שחרור האלבום הראשון, הלהקה הוציאה EP בשם Holy Roller Novocaine EP אשר זכה לאהדה מצד המבקרים. מגזין הרולינג סטון העניק ל-EP ארבעה כוכבים מתוך חמש. חלק מהשירים שהופיעו ב-EP הופיעו גם באלבומה הראשון של הלהקה. ביולי של שנת 2003 הלהקה שיחרה את אלבומה הראשון, Youth and Young Manhood.
האלבום זכה לביקורות חיוביות. הרולינג סטון העניקו לו ארבעה כוכבים מתוך חמש, ומגזין המוזיקה הבריטי הנחשב NME הכריז שהאלבום הוא "אחד מאלבומי הבכורה הטובים ביותר של העשור האחרון". באותה שנה הופיעו קינגס אוף ליאון עם U2 והסטרוקס.
שנה לאחר מכן, בשנת 2004, הוציאה הלהקה את אלבומה השני, "Aha Shake Heartbreak".גם אלבום זה זכה לביקורות חיוביות והגדיל את המודעות הציבורית של הלהקה. האלבום זכה להתייחסות וביקורת טובה מאלביס קוסטלו, והלהקה הופיעה עם בוב דילן ופרל ג'אם ב-2005 ו-2006.
3 שנים לאחר מכן הלהקה שיחררה את אלבומה השלישי, "Because Of The Times". בכתבות אודות האלבום במזגין NME נכתב שקינגס אוף ליאון היא אחת הלהקות הגדולות של ימינו, וגם המגזין Entertainment Weekly שיבח את האלבום, אך עם זאת האלבום קיבל ביקורות מעורבות ומבקרים שונים אמרו שאלבום זה הוא נחות ביחס לאלבומים הקודמים של הלהקה. למרות הביקורות המעורבות, האלבום הניב מספר להיטים באירופה.

הפריצה עם האלבום Only By The Night

ב-18 בספטמבר 2008 הלהקה הוציאה את אלבומה הרביעי, "Only By The Night". אלבום זה הוא האלבום המצליח ביותר של הלהקה עד כה, ובזכותו זכתה הלהקה בהכרה עולמית. הוא הניב 2 להיטים עולמיים, ומכר כ-6.5 מיליון עותקים ברחבי העולם. האלבום נבחר לאלבום הנמכר ביותר באייטונז בשנת 2008.
האלבום זיכה את הלהקה בפרסים רבים, ביניהם פרס "האלבום הבינלאומי הטוב ביותר" בטקס הבריטס של שנת 2008, ובשלושה פרסי גראמי עבור "הקלטת השנה", "שיר הרוק הטוב ביותר" ו-"ביצוע הרוק הטוב ביותר (להקה)".
האלבום היה האלבום הכי נמכר באוסטרליה באותה השנה והאלבום הכי נמכר במקום השלישי בבריטניה. האלבום נכנס ישירות למקום הראשון במצעד האלבומים הבריטי ונשאר שם במשך שבועיים, והגיע למקום החמישי במצעד הבילבורד האמריקאי ולאחר שנה התקדם למקום הרביעי. האלבום זכה לביקורות חיוביות, ואף הוגדר מספר פעמים בתור "אלבום הטוב ביותר של השנה".
שלושה סינגלים שוחררו מן האלבום - "Sex On Fire" ,"Use Somebody" ו-"Notion". השירים ,Sex On Fire" ו-"Use Somebody" היו ללהיטים הגדולים ביותר שיצאו מן האלבום, והגיעו למקומות ראשונים במצעדים ברחבי העולם. הלהקה איפשרה למעריצים להוריד את השיר "Crawl" בחינם באינטרנט.
עם הצלחת האלבום, מעריצים רבים של הלהקה, שתמכו בלהקה גם כאשר היא לא הייתה מוכרת האשימו את הלהקה בהתמסחרות, חלקם אף היו מקללים את חברי הלהקה בהופעות כאשר הם שרו את הסינגלים של האלבום, שנהפכו להמנוני אצטדיונים. על טענות אלה הגיבה הלהקה כי אלבום זה אינו שונה משאר האלבומים שלהם ושהם לא עבדו עליו בצורה שונה או בכוונה ליצור להיטים, אלא שההצלחה פשוט הגיעה ושהם מקבלים אותה בברכה.
ב-10 בנובמבר 2009 הלהקה הוציאה לאור DVD בהופעה Live at the O2 London. הDVD צולם ב-30 ביוני 2009 באולם ארנה O2 שבלונדון, מול קהל של 18,000 אלף מעריצים.
ביוני 2010, הלהקה יצאה לסיבוב הופעות של ארבעה חודשים, בו הופיעה ב-50 ערים בצפון אמריקה ואירופה.

2010 ואילך

הלהקה הכריזה כי בכוונתה לשחרר אלבום רמיקסים, לאחר שגילתה שכמה אמנים עובדים על רמיקסים לשירים שלה. בין האמנים נמצאים ג'סטין טימברלייק ולהקת לינקין פארק.
ב-17 באוקטובר 2010, הוציאה הלהקה את אלבומה החמישי בשם "Come Around Sundown". האלבום מכר 183,000 עותקים בשבוע הראשון לצאתו בבריטניה, ו-184,000 עותקים בשבוע הראשון לצאתו בארצות הברית, כמות האלבומים הגבוהה ביותר שמכרה הלהקה בשבוע הראשון. האלבום נכנס למקום השני במצעד האלבומים האמריקאי, והגיע למקום הראשון במצעד האלבומים הנמכרים בבריטניה ואף נשאר שם מספר שבועות.
הסינגל הראשון שיצא מן האלבום היה "Radioactive" והסינגל השני היה "Pyro".
האלבום קיבל ביקורות מעורבות, כשחלק מן המבקרים טוענים שהלהקה התעדנה ולא התקדמה ושהאלבום נשמע כמו האלבום הקודם, ואילו מבקרים אחרים טענו שמדובר באלבום מעולה, וכי הלהקה משתפרת. באפריל 2011 הוציאה הלהקה סרט דוקומנטרי שנקרא 'Talihina Sky: The Story Of Kings Of Leon'.הסרט, שבויים על ידי סטפן סי מיטשל, עוקב אחר הלהקה מראשית דרכה ומביא איתו הצצה מעמיקה על חברי הלהקה והדרך שהם עשו מלמטה ועד לפסגה. הסרט זכה לביקורות טובות ותשבחות רבות. במאי 2011 הלהקה השתתפה בתוכנית storytellers של ערוץ Vh1. באותו החודש נולד ילד ראשון לגיטריסט הלהקה מת'יו פולוויל, ובנוסף התחתן סולן הלהקה קיילב פולוויל. ב-31 במאי הוציאה הלהקה את הקליפ לסינגל השלישי מן האלבום - Back Down South.
ב-27 ביולי 2011 עזב סולן הלהקה קיילב פולוויל את הבמה במהלך הופעה בדאלס-טקסס, לאחר שכבר עצר את ההופעה מספר פעמים. הוא דיבר על זה שחם לו ושיש לו בעיות בקול. לאחר מכן, הוא אמר שהוא הולך לרדת מהבמה, להקיא, לשתות עוד בירה ואז לבצע עוד שלושה שירים. הוא ירד מהבמה ולא חזר. שאר הלהקה נשארה על הבמה והתנצלה מספר פעמים. באותו יום בסיסט הלהקה ג'ארד פולוויל אמר את הדברים הבאים: "אני אוהב את המעריצים שלנו כל כך, אני יודע שאתם לא טיפשים, אני לא יכול לשקר.יש לנו בלהקה בעיות גדולות יותר מאשר לא לשתות מספיק גטורייד."
ב-1 באוגוסט 2011 ביטלה הלהקה את כל סיבוב ההופעות האמריקאי שלה, ללא לקבוע תאריכים מחדש. שמועות בקשר להתפרקות הלהקה והחלפת קיילב כסולן החלו לצוץ, אך הלהקה הגיבה על כך בהומור והכחישה הכול. באמצע ספטמבר 2011 חזרה הלהקה להופיע.
ביוני 2012 פורסם כי סולן הלהקה קיילב פולוויל ואשתו לילי אלדריג' מקבלים בברכה את בתם הבכורה.
בספטמבר 2012 התחתן בסיסט הלהקה ג'ארד פולוויל עם הדוגמנית מרתה פטרסון. באותו חודש גם יצא ה-EP הראשון של שיתוף הפעולה של ג'ארד עם ניק בראון, סולן להקת מונה. הEP נקרא EP.1, לצמד הם קראו "Smoke&Jackal"
בסוף דצמבר 2012 הודיע מתופף הלהקה ניית'ן פולוויל כי לו ולאשתו ג'סי ביילין נולדה בת.
באפריל 2013 הודיעה הלהקה כי סיימה לעבוד על אלבומה השישי, שייקרא Mechanical Bull ויצא ב-24 בספטמבר 2013. על האלבום החדש אמר בסיסט הלהקה ג'ארד פולוויל: "אני נדהם מכמה שהאלבום הזה צעיר. הייתי בטוח שנעשה משהו בוגר יותר, אבל ממש לא. האלבום הזה הוא שילוב של Aha Shake Heartbreak ו-Because of the Times". במקביל השיקה הלהקה חברת תקליטים משלה בשם Serpents and Snakes Records. הלהקה הראשונה שהוחתמה בחברה הייתה The Weeks, וכרגע חתומות בחברה גם הלהקות Turbo Fruits ,The Features ו-Snowden.
ב-24 בספטמבר 2013 יצא לאור האלבום השישי של הלהקה-Mechanical Bull.